Document ID: 31987D0220

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 26ης Φεβρουαρίου 1987
σχετικά με τις αιτήσεις για προκαταβολές και απόδοση των ενισχύσεων που χορηγούνται από την Ελλάδα για τη βελτίωση των αμπελοοινικών διαρθρώσεων στο πλαίσιο του κανονισμού (ΕΟΚ) αριθ. 895/85
(Το κείμενο στην ελληνική γλώσσα είναι το μόνο αυθεντικό)
(87/220/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 895/85 του Συμβουλίου της 1ης Απριλίου 1985 σχετικά με μια κοινή δράση για τη βελτίωση των αμπελοοινικών διαρθρώσεων στην Ελλάδα (1), και ιδίως το άρθρο 8 παράγραφος 4,
Εκτιμώντας:
ότι οι αιτήσεις για απόδραση και οι αιτήσεις για προκαταβολές τις οποίες πρέπει να υποβάλλει η Ελλάδα στο Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ), τμήμα Εγγυήσεων, πρέπει να περιλαμβάνουν ορισμένα στοιχεία για να καταστεί δυνατή η εξέταση της συμφωνίας των δαπανών προς τις διατάξεις του κανονισμού (ΕΟΚ) αριθ. 895/85 και του προγράμματος που υποβάλλεται από την Ελλάδα και εγκρίνεται από την Επιτροπή, σύμφωνα με το άρθρο 2 παράγραφος 2 του εν λόγω κανονισμού·
ότι, για να επιτραπεί ο αποτελεσματικός έλεγχος, η Ελλάδα πρέπει να θέτει στη διάθεση της Επιτροπής τα δικαιολογητικά έγγραφα για μια περίοδο τριών ετών μετά την καταβολή της τελευταίας απόδοσης·
ότι, για να τεθεί σε εφαρμογή η δυνατότητα της Επιτροπής να χορηγεί προκαταβολές, είναι αναγκαίο να προσδιοριστούν οι σχετικές λεπτομέρειες και διαδικασίες·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Επιτροπής του Ευρωπαϊκού Γεωργικού Ταμείου Προσανατολισμού και Εγγυήσεων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Οι αιτήσεις για απόδοση που προβλέπονται στο άρθρο 8 παράγραφος 1 του κανονισμού (ΕΟΚ) αριθ. 895/85 πρέπει να είναι σύμφωνες με τον πίνακα που περιλαμβάνεται στα παραρτήματα 1 έως 1.9.
2. Η Ελλάδα κοινοποιεί στην Επιτροπή με την πρώτη αίτηση για απόδοση τα κείμενα των εθνικών διατάξεων εφαρμογής και των διοικητικών οδηγιών καθώς και τα έντυπα ή όλα τα άλλα έγγραφα που αφορούν τη διοικητική εφαρμογή της δράσης
Άρθρο 2
Οι αιτήσεις για προκαταβολές που συντάσσονται στο πλαίσιο των επιλέξιμων δαπανών από το Ευρωπαϊκό Γεωργικό Ταμείο Προσανατολισμού και Εγγυήσεων, τμήμα Προσανατολισμού, οι οποίες προβλέπονται στο άρθρο 8 παράγραφος 3 του κανονισμού (ΕΟΚ) αριθ. 895/85 πρέπει να είναι σύμφωνες με τον πίνακα που περιλαμβάνεται στα παραρτήματα 2 έως 2.8.
Άρθρο 3
1. Οι προκαταβολές του Ευρωπαϊκού Γεωργικού Ταμείου Προσανατολισμού και Εγγυήσεων μπορεί να αντιστοιχούν στο 80% κατ' ανώτατο όριο του ποσού της κοινοτικής συμμετοχής στη χρηματοδότηση των δαπανών που προβλέπονται κατά τη διάρκεια του έτους αναφοράς.
2. Οι προκαταβολές που δεν θα δαπανώνται κατά τη διάρκεια του έτους για το οποίο καταβλήθηκαν θα αφαιρούνται από την προκαταβολή που πρέπει να καταβληθεί για το επόμενο έτος.
Άρθρο 4
Η Ελλάδα, πριν το τέλος κάθε έτους για το οποίο της έχουν καταβληθεί προκαταβολές, υποβάλλει μια έκθεση για την εξέλιξη της δράσης κατά τη διάρκεια αυτού του έτους, σύμφωνα με τον πίνακα που περιλαμβάνεται στα παραρτήματα 3 έως 3.8.
Οι προκαταβολές για το επόμενο έτος δεν μπορεί να καταβληθούν πριν διαβιβαστεί στην Επιτροπή η έκθεση που προβλέπεται ανωτέρω.
Άρθρο 5
Η Ελλάδα διατηρεί στη διάθεση της Επιτροπής, για περίοδο 3 ετών μετά την καταβολή της τελευταίας απόδοσης, όλα τα δικαιολογητικά έγγραφα ή τα πιστοποιημένα αντίγραφά τους, τα οποία έχει στην κατοχή της, βάσει των οποίων αποφασίστηκε η χορήγηση των ενισχύσεων που προβλέπονται στον κανονισμό (ΕΟΚ) αριθ. 895/85 και καταρτίστηκαν οι αιτήσεις για απόδοση και πληρωμή των προκαταβολών.
Άρθρο 6
Η παρούσα απόφαση απευθύνεται στην Ελληνική Δημοκρατία.
Βρυξέλλες, 26 Φεβρουαρίου 1987.

Labels: 18
15
19
6